Philippe Soupault
Den franske forfatter Philippe Soupault var aktiv inden for dadaismen og surrealismen. Han kom i 1917 via Guillaume Apollinaire i kontakt med André Breton og var i 1919 med til at starte tidsskriftet Littérature, som udviklede sig til et organ for de nye litterære tendenser.
Sammen med André Breton udgav han også de eksperimenterende tekster i Les Champs magnétiques (1920, 'Magnetfelter').
Forfatterskabet omfatter ud over digtsamlinger (bl.a. Westwego, 1922, på dansk Westwegoo & Gravskrifter, 2005) såvel romaner som essays bl.a. om Charles Baudelaire og Lautréamont og rejseberetninger.